Document ID: 32007D0133

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 30ής Ιανουαρίου 2007
που επιτρέπει στην Εσθονία, τη Σλοβενία, τη Σουηδία και το Ηνωμένο Βασίλειο να εφαρμόσουν ειδικό μέτρο παρέκκλισης από το άρθρο 167 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2007/133/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Κατά το άρθρο 27 της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεων των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (2) το Ηνωμένο Βασίλειο έλαβε άδεια, με την απόφαση 97/375/ΕΚ (3), κατά παρέκκλιση από το άρθρο 17 παράγραφος 1 της ανωτέρω οδηγίας, και για να εφαρμόσει ένα προαιρετικό σύστημα στο οποίο ο φόρος υπολογίζεται με βάση τα καταβληθέντα και εισπραχθέντα ποσά (ταμειακή λογιστική), να αναβάλει το δικαίωμα εκπτώσεως του ΦΠΑ επί των εισροών των υποκείμενων στο φόρο οι οποίοι χρεώνουν ΦΠΑ επί των εκροών για τις παραδόσεις τους όταν πληρώνονται από τους πελάτες τους, δυνάμει του άρθρου 10 παράγραφος 2 τρίτο εδάφιο δεύτερη περίπτωση της εν λόγω οδηγίας, μέχρις ότου ο ΦΠΑ επί των εισροών καταβληθεί στον προμηθευτή.
(2)
Με επιστολή που πρωτοκολλήθηκε στη Γενική Γραμματεία της Επιτροπής, στις 26 Ιανουαρίου 2006, το Ηνωμένο Βασίλειο ζήτησε παράταση τριών ετών της ισχύουσας παρέκκλισης. Το Ηνωμένο Βασίλειο ζήτησε επίσης να αυξηθεί το όριο κύκλου εργασιών για το απλοποιημένο σύστημα ταμειακής λογιστικής από 660 000 GBP σε 1 350 000 GBP.
(3)
Με επιστολή που πρωτοκολλήθηκε στη Γενική Γραμματεία της Επιτροπής στις 31 Αυγούστου 2006, η Εσθονία ζήτησε παρέκκλιση από το άρθρο 17 παράγραφος 1 της οδηγίας 77/388/ΕΟΚ ώστε ο υποκείμενος στο φόρο να δύναται να εκπέσει τον ΦΠΑ όταν πληρώνεται ο προμηθευτής. Αυτή η αναστολή του δικαιώματος εκπτώσεως ισχύει μόνο στο πλαίσιο του απλοποιημένου συστήματος ταμειακής λογιστικής βάσει του οποίου οι υποκείμενοι στο φόρο καταβάλλουν τον ΦΠΑ επί των εκροών για τις παραδόσεις τους, όταν πληρώνονται από τους πελάτες τους, δυνάμει του άρθρου 10 παράγραφος 2 τρίτο εδάφιο δεύτερη περίπτωση της εν λόγω οδηγίας. Η Εσθονία ζήτησε το σύστημα ταμειακής λογιστικής να περιορισθεί στους υποκείμενους στο φόρο που ταξινομούνται βάσει της εσθονικής νομοθεσίας ως ατομικές επιχειρήσεις.
(4)
Με επιστολή που πρωτοκολλήθηκε στη Γενική Γραμματεία της Επιτροπής στις 27 Ιουνίου 2006, η Σλοβενία ζήτησε παρέκκλιση από το άρθρο 17 παράγραφος 1 της οδηγίας 77/388/ΕΟΚ ώστε ο υποκείμενος στο φόρο να δύναται να εκπέσει τον ΦΠΑ όταν πληρώνεται ο προμηθευτής. Αυτή η αναστολή του δικαιώματος εκπτώσεως ισχύει μόνο στο πλαίσιο του απλοποιημένου συστήματος ταμειακής λογιστικής βάσει του οποίου οι υποκείμενοι στο φόρο καταβάλλουν τον ΦΠΑ επί των εκροών για τις παραδόσεις τους, όταν πληρώνονται από τους πελάτες τους, δυνάμει του άρθρου 10 παράγραφος 2 τρίτο εδάφιο δεύτερη περίπτωση της εν λόγω οδηγίας. Η Σλοβενία ζήτησε να καθοριστεί το όριο κύκλου εργασιών για το απλοποιημένο σύστημα ταμειακής λογιστικής σε 208 646 ευρώ.
(5)
Με επιστολή που πρωτοκολλήθηκε στη Γενική Γραμματεία της Επιτροπής στις 6 Απριλίου 2006, η Σουηδία ζήτησε παρέκκλιση από το άρθρο 17 παράγραφος 1 της οδηγίας 77/388/ΕΟΚ ώστε ο υποκείμενος στο φόρο να δύναται να εκπέσει το ΦΠΑ όταν πληρώνεται ο προμηθευτής. Αυτή η αναστολή του δικαιώματος εκπτώσεως ισχύει μόνο στο πλαίσιο του απλοποιημένου συστήματος ταμειακής λογιστικής βάσει του οποίου οι υποκείμενοι στο φόρο καταβάλλουν τον ΦΠΑ επί των εκροών για τις παραδόσεις τους, όταν πληρώνονται από τους πελάτες τους, δυνάμει του άρθρου 10 παράγραφος 2 τρίτο εδάφιο δεύτερη περίπτωση της εν λόγω οδηγίας. Η Σουηδία ζήτησε να καθοριστεί το όριο κύκλου εργασιών για το απλοποιημένο σύστημα ταμειακής λογιστικής σε 3 000 000 SEK.
(6)
Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε τα άλλα κράτη μέλη, με επιστολή της 6ης Οκτωβρίου 2006, σχετικά με την αίτηση που υπέβαλε η Εσθονία, με επιστολή της 6ης Οκτωβρίου 2006 σχετικά με την αίτηση που υπέβαλε η Σλοβενία, με επιστολή της 4ης Οκτωβρίου 2006 σχετικά με την αίτηση που υπέβαλε η Σουηδία, και με επιστολή της 6ης Οκτωβρίου 2006 σχετικά με την αίτηση που υπέβαλε το Ηνωμένο Βασίλειο. Με επιστολή της 6ης Οκτωβρίου 2006 η Επιτροπή κοινοποίησε στη Σουηδία και με επιστολές της 9ης Οκτωβρίου 2006 η Επιτροπή κοινοποίησε στην Εσθονία, στη Σλοβενία και στο Ηνωμένο Βασίλειο ότι είχε στην κατοχή της όλα τα στοιχεία που έκρινε αναγκαία για την εξέταση της αιτήσεώς τους.
(7)
Η οδηγία 77/388/ΕΟΚ αναδιατυπώθηκε και καταργήθηκε με την οδηγία 2006/112/ΕΚ. Παραπομπές στις διατάξεις της θεωρούνται παραπομπές στην οδηγία 2006/112/ΕΚ.
(8)
Το σύστημα ταμειακής λογιστικής είναι ένα μέτρο απλοποίησης για τις μικρές και μεσαίες επιχειρήσεις. Όσον αφορά το Ηνωμένο Βασίλειο, η αύξηση του ορίου για το απλοποιημένο σύστημα θα επιτρέψει μεγαλύτερο αριθμό εταιρειών να εφαρμόζουν το σύστημα. Η αύξηση του ορίου κύκλου εργασιών θα επεκτείνει το σύστημα σε ακόμη 57 000 επιχειρήσεις. Η παρέκκλιση που ζήτησε η Εσθονία θα επιτρέψει σε 5 700 επιχειρήσεις να χρησιμοποιούν το σύστημα ταμειακής λογιστικής. Στην περίπτωση της Σλοβενίας, 62 000 επιχειρήσεις θα μπορούν να επιλέξουν το σύστημα ταμειακής λογιστικής. Όσον αφορά τη Σουηδία, το σύστημα θα καταστεί διαθέσιμο σε 630 000 επιχειρήσεις.
(9)
Οι παρεκκλίσεις για την Εσθονία, τη Σλοβενία, τη Σουηδία και το Ηνωμένο Βασίλειο μπορεί να γίνουν δεκτές λαμβανομένων υπόψη, αφενός, του ποσοστού των επιλέξιμων επιχειρήσεων που θα μπορούσαν να εφαρμόσουν αυτό το απλοποιημένο σύστημα και, αφετέρου, της περιορισμένης διάρκειας εφαρμογής του.
(10)
Επειδή οι φορολογούμενοι που εφάρμοσαν το προαιρετικό σύστημα στο παρελθόν θα πρέπει να μπορούν να το εφαρμόσουν χωρίς διακοπή, η άδεια προς το Ηνωμένο Βασίλειο θα πρέπει να εφαρμοστεί από την ημερομηνία λήξης της απόφασης 97/375/ΕΚ. Επίσης, επειδή αυτό θα επέτρεπε σε περισσότερους φορολογουμένους να υιοθετήσουν το σύστημα από την αρχή του λογιστικού τους έτους, τα οικεία κράτη μέλη θα πρέπει να μπορούν να επιτρέψουν το προαιρετικό σύστημα από την 1η Ιανουαρίου 2007.
(11)
Η εν λόγω παρέκκλιση δεν επηρεάζει το συνολικό ποσό των φορολογικών εσόδων των κρατών μελών που εισπράττονται στο στάδιο τελικής κατανάλωσης και, κατά συνέπεια, δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από το ΦΠΑ.
(12)
Το θέμα επείγει. Για να αποφευχθεί νομικό κενό πρέπει να δοθεί εξαίρεση στην περίοδο έξι εβδομάδων του σημείου Ι(3) του πρωτοκόλλου για το ρόλο των εθνικών κοινοβουλίων, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση των Ευρωπαϊκών Κοινοτήτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 167 της οδηγίας 2006/112/ΕΚ, επιτρέπεται στην Εσθονία, τη Σλοβενία, τη Σουηδία και το Ηνωμένο Βασίλειο να αναστείλουν το δικαίωμα εκπτώσεως του φόρου που καταβάλλεται επί των εισροών των υποκείμενων στο φόρο, όπως ορίζεται στη δεύτερη παράγραφο, μέχρις ότου ο φόρος επί των εισροών έχει καταβληθεί στους προμηθευτές τους.
Οι εν λόγω υποκείμενοι στο φόρο πρέπει να χρησιμοποιούν ένα σύστημα σύμφωνα με το οποίο καταβάλλουν τον ΦΠΑ επί των εκροών για τις παραδόσεις τους όταν πληρώνονται από τους πελάτες τους. Πρέπει να έχουν ετήσιο κύκλο εργασιών όχι υψηλότερο από 208 646 ευρώ για τη Σλοβενία, 3 000 000 SEK για τη Σουηδία και 1 350 000 GBP για το Ηνωμένο Βασίλειο, ή, στην περίπτωση της Εσθονίας, να έχουν καταχωρισθεί ως ατομικές επιχειρήσεις.
Άρθρο 2
Η απόφαση 97/375/ΕΚ καταργείται.
Άρθρο 3
Η παρούσα απόφαση εφαρμόζεται από την 1η Ιανουαρίου 2007 έως τις 31 Δεκεμβρίου 2009.
Άρθρο 4
Η παρούσα απόφαση απευθύνεται στη Δημοκρατία της Εσθονίας, στη Δημοκρατία της Σλοβενίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 30 Ιανουαρίου 2007.

Labels: 2
3
15
18